Ego Petrus, Dei gracia Autissiod. et Tornod. comes, tam futuris quam presentibus notum facio quod cum canonici Sancti-Mariani prope muros ecclesie sue portum habeant, qui eorum est proprius, femine pannos ibi lavantes molestiam non modicam fratribus in eodem loco laborantibus inferebant. Quam feminarum consuetudinem, nos religioni et honestati contrariam arbitrantes, precipimus ut nulla deinceps pannos ibidem lavare vel operis quidpiam agere accedat, sed lavatorium alibi transferatur, prout abbas et fratres oportunius judicaverint. Actum, anno incarnationis Domini Mº CCº IIIº.